
Az érzelmi intelligencia, a tartományspecifikus kreativitás és a tudati beállítódás közötti kapcsolat vizsgálata

Az érzelmek tanulmányozásának hosszú időre visszatekinthető múltja van, azonban az
érzelmi intelligencia fogalma csupán a XX. század végétől került be a pszichológiai konstruktumok
közé. A szakirodalom számos témakörrel együttesen vizsgálja az érzelmi intelligenciát, mint
például a kreativitás és a szemléletmód, melyek között az előzetes kutatások is találtak
összefüggéseket. A rendelkezésre álló kutatások nagyrésze az érzelmi intelligenciát Mayer és
Salovey modellje alapján vizsgálják, akik több aldimenziót különítettek el az érzelmi intelligencián
belül. Jelen kutatásban az érzelmi intelligencia felmérése az AES-HU skála háromfaktoros
változatával történt. A tartományspecifikus kreativitás vizsgálatához a Kaufman által kidolgozott
K-DOCS mérőeszköz került alkalmazásra, amely a kreativitást öt különböző területen méri:
mindennapi, iskolai, teljesítmény, mechanikus/tudományos, művészi. A szemléletmód
felméréséhez használt eszköz, a Gondolkodásmód Profil Felmérő Eszköz volt, amely Carol Dweck
Mindset elméletére épül. Ez alapján a két elkülöníthető, rögzült és fejlődő szemléletmódot
vizsgálja. A kutatás célja feltárni az érzelmi intelligencia, a tudati beállítódás és a
tartományspecifikus kreativitás közötti kapcsolat erősségét. A hipotézisek tesztelése egy 100 főből
álló mintán történt (N=100), a hipotézisek tesztelése Pearson korreláció és független mintás t próba
segítségével zajlott. A kapott eredmények szerint az érzelmi intelligencia és a kreativitás egyes
tartományai között jelentős összefüggés mutatható ki. A gondolkodásmód alapján különbség volt
kimutatható a fejlődő és rögzült szemléletmódú személyek között az érzelmi intelligenciában. Az
érzelmi intelligencia és a gondolkodásmód tekintetében szintén a fejlődő szemléletmóddal volt
feltárható jelentős pozitív kapcsolat. Ez alapján levonható az a következtetés, hogy az érzelmi
intelligencia és kreativitás között erős szignifikáns kapcsolat van, valamint a fejlődő
szemléletmódú egyének magasabb érzelmi intelligenciával és kreativitással rendelkeznek mint a
rögzült szemléletmódúak.



